Rīgā, 2024.gada 15.janvārī

Saldus pamatskolas skolēnu vecākiem

Cienījamie vecāki!

Paldies Jums par sniegto atbalstu izglītības iestādes akreditācijā! Esam pateicīgi tiem vecākiem, kuri piedalījās sarunā ar akreditācijas ekspertu komisiju, kā arī visiem vecākiem, kuri atbalsta skolas ikdienas darbu. Šobrīd, kad akreditācija ir noslēgusies, vēlamies Jūs informēt par tās rezultātiem.

Apkopojot visu iegūto informāciju, akreditācijas ekspertu komisija savā ziņojumā ir paudusi šādus secinājumus:

Saldus pamatskola ir akreditējama uz 6 gadiem, apliecinot, ka tās darbība atbilst optimālam kvalitātes līmenim. Vērtējot kvalitātes jomas “Atbilstība mērķiem” kvalitātes līmenis ir “labi” un “Kvalitatīvas mācības”, “Iekļaujoša vide” un “Laba pārvaldība” kvalitātes līmenis ir “ļoti labi”[[1]](#footnote-1), kas nozīmē, ka skola iegulda optimālu darbu nepieciešamo pārmaiņu ieviešanā:

|  |  |
| --- | --- |
| **Joma** | **Kvalitātes vērtējuma līmenis** |
| **Atbilstība mērķiem** | **Labi** |
| **Kvalitatīvas mācības** | **Ļoti labi** |
| **Iekļaujoša vide** | **Ļoti labi** |
| **Laba pārvaldība** | **Ļoti labi** |

Saldus pamatskolas stiprā puse ir mērķtiecīgs darbs Erasmus+ projektos, lai gūtu starptautisku pieredzi, padarītu daudzveidīgu un jēgpilnu mācību procesu, kā arī direktores veiktās aktivitātes, kas veicina inovāciju ieviešanu skolā un katra skolēna un darbinieka- izaugsmi, stiprinot organizācijas kultūru.

Saldus pamatskolā tiek īstenots kvalitatīvs izglītības process, veikta izglītojamo vērtēšana un notiek sadarbība starp skolēniem, skolotājiem un skolas vadību. Ekspertu vērotajās mācību stundās redzama mācību darba diferenciācija.

Akreditācijas ekspertu komisija jomā “Atbilstība mērķiem” vērtēja arī skolēnu sasniegumus ikdienas mācību procesā un valsts pārbaudes darbos. Tika secināts, ka pamatā vidējie sasniegumi ikdienas mācību procesā atbilst valsts pārbaudes darbos iegūtajiem rezultātiem. 37,85% skolēnu ikdienas darbā sasniedz labus mācību rezultātus (vidēji 7 balles un augstāk). Skolēnu vidējie statistiskie sasniegumi ikdienas mācību darbā būtiski neatšķiras no valsts pārbaudes darbos iegūtajiem rezultātiem pēdējo divu mācību gadu laikā. Lai sasniegtu vēl augstākus rezultātus, akreditācijas ekspertu komisija ieteica skolai pilnveidot atgriezeniskās saites ieguves paņēmienus un iegūto datu apstrādes veidus, kā arī pilnveidot visu skolotāju izpratni par summatīvo darbu vērtēšanas kritērijiem.

Saldus pamatskolas direktores Daces Balandīnas profesionālās darbības vērtējums jomā “Laba pārvaldība” ir novērtēts ar “Ļoti labi”. Akreditācijas ekspertu komisija novērtē direktores plašās zināšanas par audzināšanas, mācīšanas un mācīšanās jautājumiem, kā arī personīgo ieguldījumu izglītības iestādes vides un iekšējās kultūras veidošanā, mērķtiecīgi un sistemātiski vadot kolektīvu un mācību darbu, reizē veicot audzināšanas darbu, radot priekšnoteikumus iekļaujošas vides veidošanai un sniedzot atbalstu katra skolēna izaugsmei. Direktore, konsultējoties ar visām iesaistītajām pusēm, argumentēti un demokrātiski pieņem lēmumus, uzņemas atbildību, ir līdere kolektīvā, veiksmīgi sadarbojas gan ar skolas dibinātāju, gan skolotājiem, gan skolēniem un vecākiem. Vairākus gadus sekmīgi darbojoties Erasmus+ projektos, panākta ne tikai skolas izaugsme, mērķtiecīgi paplašināts visu iesaistīto redzesloks, bet piesaistīts arī papildu finansējums skolas tālākai attīstībai.

Akreditācijas ekspertu komisija, veicot savu darbu, izmantoja šādas metodes:

* 1. Intervijas un sarunas ar skolas direktori, direktores vietniekiem, pedagogiem, skolas dibinātāja pārstāvjiem, skolēniem, skolēnu vecākiem.
  2. 12 mācību stundu vērošana.
  3. Skolas apskate kopā ar skolēnu pārstāvjiem.
  4. Dokumentu un informācijas analīze (skolas pašnovērtējuma ziņojums, skolas attīstības plāns, ikgadējais darba plāns, izglītojamo mācību sasniegumu vērtēšanas kārtība, skolvadības sistēma E–klase, audzināšanas darba prioritātes trīs gadiem un to izvērtējums, Valsts izglītības informācijas sistēmā pieejamie dati, iekšējās kārtības un drošības noteikumi, Edurio aptaujas rezultāti).
  5. Situāciju analīze ar dažādām mērķgrupām par pedagoģijas un skolas aktuālās darbības jautājumiem.
  6. Tīmekļvietnes un komunikācijas sociālajos medijos izpēte.

Novēlu Jums sekmīgu turpmāko sadarbību ar skolas vadību un pedagogiem, kā arī skolai nezaudēt fokusu uz katra izglītojamā individuālajām zināšanām, prasmēm, iemaņām un talantu attīstību.

Akreditācijas ekspertu komisijas vadītāja Agnese Pūtele

1. Skolas darbību vērtē piecos kvalitātes vērtējuma līmeņos: “nepietiekami”, ”jāpilnveido”, “labi”, “ļoti labi”, “izcili”. [↑](#footnote-ref-1)